### Beslutning

Godkendt.

### Sagsfremstilling

## Resume og sagens baggrund

Forslag om organisationsændringer forelægges til godkendelse. Det foreslås at sammenlægge stabscentrene HR og Personale, Digitalisering og IT samt Ledelse, Jura og Kommunikation samt at flytte funktionen vedr. kontrakter og indkøb fra Økonomi i et nye stabscenter. Desuden foreslås en ændret ansvarsfordeling for direktionen.

## Indstillinger

Direktøren indstiller, at forslaget om organisationsændring i kommunens stabscentre og forslaget om ændring i direktørernes ansvarsområder godkendes.

## Behandling

Direktion, Økonomiudvalg, Kommunalbestyrelse.

## Sagsfremstilling

[adresse] administration er organiseret i fire stabscentre og otte fagcentre. De tre stabschefer - HR og Personale, Digitalisering og IT samt Økonomi refererer til direktør Steen Dam, mens stabschefen for Ledelse, Jura og Kommunikation refererer til kommunaldirektør Preben Østergaard.

Direktionen har i forbindelse med udarbejdelsen af råderumskataloget for budget 2024 og planlægning af administrationsprogrammet, vurderet behovet for organisationsændringer med henblik på at ruste organisationen til fremtidens opgaver.

Ændring i stabscentrene

For stabscentrenes vedkommende har direktionen særligt vægtet behovet for at fremme, at centrale ressourcer hele tiden anvendes, hvor de giver størst værdi, og hvor de bedst understøtter den ønskede udvikling. Desuden skal en organisationsændring fremme et styrket tværgående samarbejde omkring de store fælles udfordringer knyttet til blandt andet:

* Ledelse og organisationsudvikling herunder fastholdelse og rekruttering af medarbejdere
* Digitalisering og implementering af velfærdsteknologi i hele organisationen
* Samarbejde med eksterne leverandører af varer og tjenesteydelser (udbud og kontrakter)
* Fortsat tæt styring af kommunens økonomi med særligt fokus på de vanskeligt styrbare områder

På det grundlag foreslår Direktionen en ændret organisering af de fire stabscentre ved at gå fra fire til to:

* De tre stabscentre Digitalisering og IT; HR og Personale; Ledelse, Jura og Kommunikation samt udbuds- og indkøbsfunktionen fra Økonomistaben påtænkes samlet i et nyt stabscenter.
* Økonomistaben fastholdes i den nuværende organisering med undtagelse af udbuds- og indkøbsfunktionen.

I forbindelse med sammenlægningen af de tre stabscentre konverteres stillingen som digitaliserings- og IT-chef fra en nuværende niveau 2-lederstilling til en niveau 3-lederstilling. Idet den tidligere chef for HR og Personale er fratrådt, ændres også denne stilling til en niveau 3-lederstilling.

Ændringen foreslås at træde i kraft pr. 1. januar 2024.

 Den nuværende og den påtænkte organisering er vedlagt som bilag.

Ændring af direktørernes ansvarsområder

I forbindelse med at organisationen går fra fire til to stabscentre foreslås, at kommunaldirektør Preben Østergaard får ansvar for det nye stabscenter, mens direktør Steen Dam fortsat har ansvar for Økonomi.

Endvidere foreslås Socialudvalgets område overflyttet fra kommunaldirektør Preben Østergaard til direktør Steen Dam med virkning fra 1. januar 2025. Steen Dam vil fortsat varetage ansvaret for Økonomi frem til 1. januar 2026, hvorefter dette vil blive overført til kommunaldirektørens område.

Høring

Den påtænkte organisationsændring har været drøftet i MED-organisationen. Således er forslaget blevet præsenteret for Hovedudvalget i den 15. august 2023 og efterfølgende forelagt på lokale MED-udvalg/Personalemøder med MED-status i august 2023. De respektive fora er blevet opfordret til at indgive høringssvar. Høringssvarene blev forelagt til Hovedudvalgets behandling den 12. september 2023.

Høringssvar og Hovedudvalgets behandling af disse viser en generel opbakning til de påtænkte ændringer og peger desuden på flere opmærksomhedspunkter, som kan være med til at sikre en god implementering.

Referat fra Hovedudvalget samt de indgivne høringssvar er vedlagt som bilag.

## Økonomiske konsekvenser

Sagen er uden økonomiske konsekvenser. Dog indgår de reducerede lønomkostninger til lederlønninger i stabscentrets samlede bidrag til de administrative besparelser, som leveres i regi af kommunens administrationsprogram.

### Sagens forløb

18-09-2023 Direktionen
Anbefales.
10-10-2023 Økonomiudvalget
Anbefales.